CELEX: C2006/131/61
Language: da
Date: 2006-06-03 00:00:00
Title: Sag C-157/06: Sag anlagt den  23. marts 2006  — Kommissionen for De Europæiske Fællesskaber mod Den Italienske Republik

3.6.2006   
            
            
               DA
            
            
               Den Europæiske Unions Tidende
            
            
               C 131/32
            
         Sag anlagt den 23. marts 2006 — Kommissionen for De Europæiske Fællesskaber mod Den Italienske Republik
   (Sag C-157/06)
   (2006/C 131/61)
   Processprog: italiensk
   Parter
   
      Sagsøger: Kommissionen for De Europæiske Fællesskaber (ved X. Lewis og D. Recchia, som befuldmægtigede)
   
      Sagsøgt: Den Italienske Republik
   Sagsøgerens påstande
   
               —
            
            
               Det fastslås, at Den Italienske Republik har tilsidesat sine forpligtelser i henhold til artikel 2, stk. 1, litra b), i direktiv 93/36/EØF (1), sammenholdt med direktivets artikel 6 og 9, ved at have vedtaget indenrigsministerens dekret nr. 558/A/04/03/RR af 11. juli 2003, hvorved man har indført en undtagelse til de fællesskabsretlige bestemmelser om aftaler om offentlige indkøb med henblik på erhvervelsen af letvægtshelikoptere for at opfylde behovene for Forze di Polizia og Corpo nazionale dei Vigili del Fuoco (politiet og brandvæsenet), uden at nogen af de betingelser, der kan berettige en sådan undtagelse, er opfyldt.
            
         
               —
            
            
               Den Italienske Republik tilpligtes at betale sagens omkostninger.
            
         Søgsmålsgrunde og væsentligste argumenter
   Kommissionen for De Europæiske Fællesskaber har den 23. marts 2006 anlagt sag med henblik på, at det fastslås, at Den Italienske Republik har tilsidesat sine forpligtelser i henhold til Rådets direktiv 93/36/EØF af 14. juni 1993 om samordning af fremgangsmåderne ved offentlige indkøb, og særligt direktivets artikel 2, stk. 1, litra b), sammenholdt med dets artikel 6 og 9, ved at have vedtaget indenrigsministerens dekret af 11. juli 2003, hvorved man har indført en undtagelse til de fællesskabsretlige bestemmelser om aftaler om offentlige indkøb med henblik på erhvervelsen af letvægtshelikoptere for at opfylde behovene for politiet og brandvæsenet, uden at nogen af de betingelser, der kan berettige en sådan undtagelse, er opfyldt.
   I forbindelse med forberedelsen af andre traktatbrudssager har Kommissionen fået kendskab til ovennævnte dekret fra indenrigsministeren. Kommissionen gør gældende, at dekretet er i modstrid med det nævnte direktiv om offentlige indkøb for så vidt som ingen af de betingelser, hvorefter direktiv 93/36/EØF i henhold til dets artikel 2, stk. 1, litra b), ikke finder anvendelse, er opfyldt — dvs. i tilfælde af indkøbsaftaler, der erklæres hemmelige, eller hvis gennemførelse skal ledsages af særlige sikkerhedsforanstaltninger, eller når beskyttelsen af medlemsstaternes væsentlige sikkerhedsinteresser kræver det.
   
      (1)  EFT L 199 af 9.8.1993, s. 1.